ร่าง พ.ร.บ.กัญชา กัญชง ฉบับพรรคภูมิใจไทย มีการควบคุมเกี่ยวกับกัญชา กัญชง อย่างไรบ้าง
ร่าง พ.ร.บ.กัญชา กัญชง ฉบับพรรคภูมิใจไทย ถ้าอ่านอย่างละเอียด เรียกได้ว่าแทบไม่ได้ควบคุมอะไรเลย มีการควบคุมในกรณีการทำธุรกิจ ได้แก่ การปลูก ผลิต แปรรูป นำเข้า ส่งออกหรือจำหน่ายต้องขออนุญาต แต่ยังไม่ได้กำหนดรายละเอียดและยังเปิดให้รัฐมนตรีสาธารณสุขสามารถประกาศยกเว้นการควบคุมการจำหน่ายและการโฆษณาของชิ้นส่วนของกัญชา กัญชง และสารสกัดหรือกากจากการสกัดได้ในภายหลัง หมายความว่าให้ควบคุมน้อยลงได้ในอนาคต เพราะฉะนั้นแม้จะอ้างว่าจะต้องออก พ.ร.บ. มาควบคุมในเร็วๆ นี้ ก็ไม่ใช่ว่า พ.ร.บ. จะช่วยคุมอะไรได้

ส่วนเรื่องการปลูกในบ้านโดยไม่จำกัดจำนวน ทั้งที่ถ้าเทียบกับประเทศที่อนุญาตให้ปลูกกัญชาได้นั้น ในประเทศอุรุกวัยก็ห้ามปลูกเกิน 6 ต้น ในแคนาดาห้ามปลูกเกิน 4 ต้น และยังกำหนดว่าห้ามปลูกให้สาธารณะมองเห็นจากข้างนอก แต่นโยบายของประเทศไทยคือปลูกเท่าไรก็ได้ ปลูกอย่างไรก็ได้ ส่วนที่น่ากังวลคือ พ.ร.บ. ฉบับนี้ไม่ได้มีการควบคุมการใช้ช่อดอกที่เพียงพอ ทั้งๆ ที่ช่อดอกมีสาร THC สูง เป็นสารเมา และช่อดอกคือส่วนที่คนจะสูบเพื่อความบันเทิง

มาตรการเดียวที่ชัดเจนใน พ.ร.บ.นี้คือห้ามจำหน่ายแก่เด็กอายุต่ำกว่า 20 ปี สตรีมีครรภ์และสตรีให้นมบุตร แต่ถ้าเด็กได้มาฟรีหรือไปเด็ดดอกมาจากหลังบ้านหรือไปขโมยมาล่ะ ก็คุมไม่ได้ ดังนั้นมาตรการเพียงเท่านี้จึงไม่ต่างจากการไม่มีมาตรการควบคุมเลย
92.ข่าวสารทั่วไป สถิติต่างๆ